PARARUDAN 40
Kemah Linggih Ida Sang Hyang Widi Wasa kadegang tur kasuciang pabuat Ida Sang Hyang Widi Wasa
1Ida Sang Hyang Widi Wasa tumuli ngandika ring Dane Musa sapuniki: 2“Jujukangja Kemah Linggih Ulune di tanggal pisan di sasih kapisane. 3Celepang Peti Prajanjiane ane misi Dasa Titah, laut pasang kordene di arepannyane. 4Celepang masih mejane tur pejang prabotne makejang di duur mejane ento. Celepang masih tongos lampune laut pasang lampune. 5Pejang pasepane di arepan Peti Prajanjiane, suba keto gantungang kordene di jelanan Kemahe. 6Pamorboran aturane patut pejang kita di arepan Kemah Sucine. 7Bak pabasehane pejang di pantaran Kemah Sucine klawan pamorboran aturane laut isininja yeh! 8Sasubane keto, pasang pagehan pakarangan Kemah Sucine, tur gantungang masih kordene ane sig gapuran Kemahe.
9Sasubane keto, Kemah Sucine muah peprabotane makejang patut aturang kita teken Ulun malantaran ngetisin ia aji lengis upacara. Malantaran buka keto makejangne ento kasuciang pabuat Ulun. 10Suud keto, pamorboran aturane muah prabotne patut masih aturang kita teken Ulun, malantaran ngetisin ia baan lengis, apanga makejang pada kasuciang. 11Aketo masih, bak pabasehane muah tatakane patut aturang kita nganggon cara ane patuh buka ibusan.
12Sasubane keto, Harun muah pianak-pianakne patut tunden kita teka ka jelanan Kemahe tur mresihin dewekne manut sopacaraning agama. 13Salukinja Harun panganggon pandita, sriokin ia baan lengis, matemahan baan carane ento kita nyuciang ia apang dadi pandita ane ngayahin Ulun. 14Sasubane keto ajak pianak-pianakne, tur salukin ia ajaka makejang baju kameja. 15Kita patut nyriokin ia ajaka makejang baan lengis, buka bapannyane, apanga ia prasida ngayahin Ulun dadi pandita. Malantaran upacarane ento, ia ajaka makejang dadi pandita salawas-lawasne.”
16Dane Musa ngamargiang sapatitah Ida Sang Hyang Widi Wasa. 17Rikala tanggal siki, sasih kapisan ring taun sane kaping kalih sasampune bangsa Israel makaon saking Mesir, Kemah Sucine raris kadegang. 18Dane Musa ngenahang sendi-sendinnyane, nyujukang saka-sakannyane, tur ngakit sunduk-sunduknyane. 19Dane ngebatang raab Kemahe punika raris ngangkebin malih antuk raab sane tiosan ring duur raabe iwau. 20Wus punika, dane raris ngambil papan batune makakalih, tumuli karanjingang ring Peti Prajanjiane. Sanan-sanan Peti Prajanjiane kaugang ring gelang-gelang panegenannyane, raris tekepnyane kapasang. 21Peti Prajanjiane kagenahang ring jeroan Kemah Sucine, wus punika korden belat ring arepannyane tumuli kagantungang. Antuk cara punika Dane Musa nawengin Peti Prajanjiane punika.
22Sasampune punika Dane Musa raris ngenahang mejane ring jeroan Kemah Sucine, ring sisi kaler ring jaban kordene, 23tur dane raris ngenahang roti sane katurang ring Ida Sang Hyang Widi Wasa ring duur mejane punika. 24Tumbun lampune punika kagenahang ring jeroning Kemah ring sisi kelodipun, marep-arepan ring meja punika. 25Irika lampu-lampu punika kanyitin ring ayun Ida Sang Hyang Widi Wasa. 26Pamorboran aturan sane kakardi antuk mas kagenahang ring arepan korden belate, 27tur Dane Musa raris nunjel menyan kastanggi irika. 28Dane Musa ngantungang korden ring lawang Kemah Sucine. 29Raris ring arepan lawang punika dane ngenahang pamorboran aturane. Ring pamorboran aturane punika genah anake ngaturang aturan sane maborbor miwah aturan gandum. 30Bak pawasuhane genahang dane ring pantaran Kemah klawan pamorboran aturane, raris kadagingin toya. 31Dane Musa, Dane Harun miwah oka-okan danene tumuli ngwasuhin tangan miwah cokor danene irika, 32nyabran dane ngranjing ka Kemah Sucine punika wiadin rikala jaga nganampekin pamorboran aturane. 33Ring saileh Kemah Suci miwah pamorboran aturane punika kapasang pagehan, tur gapurannyane kadagingin korden. Malantaran punika puput makasami pakaryannyane punika.
Megane nglikub Kemah Linggih Ida Sang Hyang Widi Wasa
(Ca. 9:15-23)
34Sasampune puput makasami, megane raris tedun saha nglikub Kemah Sucine tur caya gumilang ngebekin Kemah Sucine punika, duaning Ida Sang Hyang Widi Wasa rauh irika. 35Duaning punika Dane Musa nenten mrasidayang ngranjing ring Kemahe punika. 36Yening megane punika matingtingan saking Kemah Sucine, bangsa Israele raris ngelus kemahnyane buat magingsir ka genahe sane tiosan. 37Yening megane punika tetep magenah ring duur Kemah Sucine, bangsane punika tetep jenek ring pakemahannyane. 38Sasuen bangsa Israele ngumbara, cihna rauh Ida Sang Hyang Widi Wasa kanten ring duur kemahe punika sajeroning rupa mega ring nuju rahina tur sajeroning rupa geni sane ngendih, rikalaning wengi.